# Egy Hold alakú medence? A Radiohead új lemeze könnyű a fülnek, de nehéz a szívnek

A története során a britpoptól a művészi elektronikáig eljutó, és a kritikusok által körülrajongott formáció 5 év szünet után adott ki új albumot *A Mon Shaped Pool* címmel május 8-án. Előző munkájuk, a 2011-es *The King Of Limbs* nem aratott osztatlan sikert. Sokan túl rövidnek és mesterkéltnek találták – az album csak 8 dalt tartalmazott, főleg gépi hangszereléssel, kevés gitárral.

Éppen ezért a rajongók és a kritikai közvélemény már tűkön ülve várta az együttes 9. albumát. Az 5 éves szünetben Thom Yorke az RHCP-s Flea-vel megalapította a rövid életű Atoms for Peace-t, miközben a gitáros Johhny Greenwood filmzenéken és szimfonikus műveken dolgozott. Egyébként is megszokott, hogy a Radiohead-re kvázi, mint a zeneipar megmentőjére gondol a szakma: gondoljunk csak az 1997-es *OK Computerre*, vagy a 2000-es *Kid A*-ra…



Az együttes mindig is ismert volt innovatív marketing és digitális zeneterjesztési stratégiáiról: az előző két albumukat saját maguk adták ki digitálisan megosztva. A 2007-es *In Rainbows* c. munkájukat például úgy tették fel az internetre, hogy mindenki annyit fizetett érte, amennyit akart!

Az ide nagy dobásuk az volt hogy május elsején teljesen eltűntek az internetről: mind a facebook, az instagram illetve a youtube fiókjuk elérhetetlenné vált, tehát az interneten rövid ideig egyetlen számukat sem lehetett megtalálni… A nyilvánvalóan előre megtervezett marketinghúzás bejött: a rajongók és a szakma egyből felfigyelt a zenekarra. Vajon mi lesz a következő nagy dobásuk?

Hát persze, hogy egy új szám! A *Burn the Witch* c. dalt május 3-án tettek fel a youtube-ra és az összes online stream-elős szolgáltatásra! Az új szám első hallgatásra nem egy igazi lead single, de a hangszerelése rendkívül érdekes. Pengetett vonósokkal indul, majd az *Airbag*[[1]](#footnote-1)-re emlékeztető ütemtelen basszusfutammal folyatódik, végül egy szimfonikus csúcsponttal végződik. Thom Yorke már 2000 körül megírta, de csak most tudták kielégítő formában felvenni és kiadni. A Radiohead iránti felfokozott érdeklődést mutatja, hogy alig egy hét alatt már több mint 10 milliós nézettséget ért el a Youtube-on!

<https://youtu.be/yI2oS2hoL0k> <https://youtu.be/TTAU7lLDZYU>

A második dal május 6-án jelent meg, némi instagrammos tease-elés után. A *Daydreaming* egy zongora által dominált ambient dal, ami akár Brian Enora vagy a Genesis korai munkáira emlékeztet. A dalhoz készült klipben Thom Yorke 23 ajtón megy keresztül Paul Thomas Anderson rendezésében. Talán nem véletlen a 23 ajtó, hiszen a zenekar frontembere 23 év után szakított párjával, és gyermekei anyjával. A szakítás témája egyébként behatja az egész albumot, de nem olyan döntő részben, hogy breakup - albumról beszéljünk.


Ezek a számok voltak az album előfutárai… kislemezek amolyan radiohead-es stílusban. Na de térjünk rá az album „testére”!

Az egész lemezről elmondható, hogy hosszú évek óta jegelt dalokat gondoltak újra, hogy tökéletesítve kiadják az új albumon! Ilyen a már említett *Burn the Witch*, de a *Present Tense* is már 2009-óta ismert illetve elképesztő, hogy a már 1995-ben megírt közönség kedvenc dal, a *True Love Waits* csak most került rá rendes stúdióalbumra…

*21 évet kellett várni az igaz szerelemre!*

Bevallom nem sok reményt fűztem az új albumhoz, mikor 2012-ben az utolsó Radiohead turnén új számot mutatott be az együttes. Az *Indentikit* az eddig talán legfurább próbálkozásuk volt, már-már dubstep-re emlékeztető valami volt élőben. Szerencsére rám cáfoltak a srácok, és olyan szinten átdolgozták a dalt, hogy az LP egyik legerősebb száma lett. Bár tény, hogy főleg a „*Broken hearts, make it rain”* sor után lesz igazán érdekes a szám, de az őrült gitár outro már-már a *Paranoid Android*-ra emlékeztet, ami vitathatatlanul az együttes klasszikusa még 1997-ből!

Apropó gitár! A zenekar rajongói az előző album után sokkal több gitárt követeltek: ennek ellenére talán még kevesebb gitár van az albumon, mint a *The King of Limbs*-en. A már említett *Identikit* mellett a pár hónapja Párizsban bemutatott két szám a *Desert Island Disk* és a *The Numbers* üde színfoltjai a főleg billentyűsök és vonósok uralta albumnak! Az előbbi egy nagyrészt akusztikus ballada a 4. szám az albumon, szokatlan gitárhangolása miatt Nick Drake-et vagy akár Neil Youngot megidéző alkotás! A *The Numbers* pedig talán az egyetlen tradicionális gitárrock szám az albumon, ahol az összetett hangszeres játék mellet a billentyűknek atmoszférateremtő szerepe van. Talán ez a leginkább élőben játszható dal a lemezről!



A harmadik szám a *Deck’s Dark* a *Moon Shaped Pool Subterranean Homesick Alien[[2]](#footnote-2)*-je: majd’ 10 év után megállapítható, hogy Thom Yorke-ot nagyon érdekli a földöntúli léttel való találkozás kérdése.

Véleményem szerint a legnehezebben fogyasztható dal, a szintén 2012-es koncerten debütált *Ful Stop*, ami leginkább a *King of Limbs* *Feral-*jára emlékeztet. A dal túlságosan hosszú, igazán csak a második felétől érdekes.

Hangszerelést tekintve az album leginkább a billentyűkre és a vonósokra épül! A szimfonikus hangszerelés új dolog a banda repertoárjában: ezt Johhny Greenwoodnak köszönhetjük, aki szerintem csak a London Contemporary Orchestra kordinálásával foglalkozott a felvételi időszakban. Az effajta hangszerelés minden idők leghosszabb nevű számában csúcsosodik ki: az album utolsó előtti száma talán az egyik legigényesebb felvétel a lemezen, gyakorlatilag a Radiohead munkássága dióhéjban!

Ott van még az album legszebb száma, a bossa nova alapú *Present Tense* aminek szövege már annyira szomorú, hogy az ember szíve megszakad, de a gyönyörű gitár arpeggiókat hallgatva arra jöttem rá, hogy ez az album

*légiesen könnyű a fülnek, de a szívedet megtöri!*

A több 52 perces album közepén ott van a zongorás *Glass Eyes* ami a *Motion Picture Soundtrack*[[3]](#footnote-3) szomorúságát idézi fel, de aki nem tör meg az album lezárásán, a *True Love Waits*-en, az nem érző ember… A már 21 éve ismert dal most zongorás kísérettel szólal fel és még mindig annyira húsbavágóan igaz az üzenete, hogy az már könnyfakasztó! Nigel Godrich producer még sosem ért el ilyen – már-már Brian Eno-t idéző – letisztult hangzást Radiohead albumon, pedig már 1997-óta dolgozik a fiúkkal!

A Radiohead büszke lehet magára: évek óta művészileg 100%-ig meg tudják valósítani magukat úgy, hogy folyamatosan listavezető munkákat adnak ki. A *Moon Saped Pool* leginkább a Kid A-re emlékeztet és ez mindenkép pozitív előrelépés az előző munkájukhoz képest!

4/5

Tracklist

Minden számot a Radiohead írt

"Burn the Witch" – 3:40 #

"Daydreaming" – 6:24 #

"Decks Dark" – 4:41

"Desert Island Disk" – 3:44 #

"Ful Stop" – 6:07 x

"Glass Eyes" – 2:52

"Identikit" – 4:26

"The Numbers" – 5:45 #

"Present Tense" – 5:06

"Tinker Tailor Soldier Sailor Rich Man Poor Man Beggar Man Thief" – 5:03

"True Love Waits" – 4:43

KEDVELT SZÁMOK: "Desert Island Disk"; "The Numbers"

KEVÉSBÉ KEDVELT SZÁMOK: "Ful Stop"; "Glass Eyes"

Radiohead:

Colin Greenwood; Jonny Greenwood; Ed O'Brien; Philip Selway, Thom Yorke

Producer:

Nigel Godrich

Kiadó: XL

[http://www.amoonshapedpool.com/](%20http:/www.amoonshapedpool.com/)

<https://en.wikipedia.org/wiki/A_Moon_Shaped_Pool>

<http://pitchfork.com/reviews/albums/21907-a-moon-shaped-pool/>

1. Az 1997-es OK Computer nyitódala [↑](#footnote-ref-1)
2. a 3. szám az 1997-es Ok Computerről [↑](#footnote-ref-2)
3. A Kid A (2000) záródala [↑](#footnote-ref-3)